CELEX: 32021R2063
Language: hr
Date: 2021-08-25 00:00:00
Title: Delegirana uredba Komisije (EU) 2021/2063 оd 25. kolovoza 2021. o izmjeni i ispravku Delegirane uredbe (EU) 2020/2015 o utvrđivanju pojedinosti o provedbi obveze iskrcavanja u određenim vrstama ribolova u zapadnim vodama za razdoblje 2021.–2023.

26.11.2021   
               
               
                  HR
               
               
                  Službeni list Europske unije
               
               
                  L 421/6
               
            
         DELEGIRANA UREDBA KOMISIJE (EU) 2021/2063
         оd 25. kolovoza 2021.
         o izmjeni i ispravku Delegirane uredbe (EU) 2020/2015 o utvrđivanju pojedinosti o provedbi obveze iskrcavanja u određenim vrstama ribolova u zapadnim vodama za razdoblje 2021.–2023.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/472 Europskog parlamenta i Vijeća od 19. ožujka 2019. o utvrđivanju višegodišnjeg plana za stokove ulovljene u zapadnim vodama i njima susjednim vodama i za ribarstvo koje iskorištava te stokove, o izmjeni uredaba (EU) 2016/1139 i (EU) 2018/973 i o stavljanju izvan snage uredaba Vijeća (EZ) br. 811/2004, (EZ) br. 2166/2005, (EZ) br. 388/2006, (EZ) br. 509/2007 i (EZ) br. 1300/2008 (1), a posebno njezin članak 13.,
         budući da:
         
                     (1)
                  
                  
                     Delegiranom uredbom Komisije (EU) 2020/2015 (2) utvrđuju se pojedinosti o provedbi obveze iskrcavanja za ribolov određenih pridnenih vrsta u zapadnim vodama za razdoblje 2021.–2023., slijedom dvije zajedničke preporuke koje su dostavile Belgija, Španjolska, Francuska, Nizozemska i Portugal („države članice na jugozapadnim vodama”) odnosno Belgija, Irska, Španjolska, Francuska i Nizozemska („države članice na sjeverozapadnim vodama”).
                  
               
                     (2)
                  
                  
                     U skladu s Delegiranom uredbom (EU) 2020/2015 određena izuzeća od obveze iskrcavanja privremeno se primjenjuju do 31. prosinca 2021. U tim slučajevima države članice koje imaju izravan upravljački interes trebale bi u najkraćem mogućem roku, a najkasnije 1. svibnja 2021., dostaviti dodatne znanstvene dokaze u prilog tom izuzeću. Znanstveni, tehnički i gospodarski odbor za ribarstvo („STECF”) trebao bi dostavljene informacije ocijeniti do 31. srpnja 2021.
                  
               
                     (3)
                  
                  
                     Nakon savjetovanja sa Savjetodavnim vijećem za sjeverozapadne vode i Savjetodavnim vijećem za ribolov pelagijskih vrsta države članice na sjeverozapadnim vodama Komisiji su 30. travnja 2021. dostavile zajedničku preporuku, u kojoj su zatražile izmjenu plana za odbačeni ulov za određene vrste ribolova u sjeverozapadnim vodama.
                  
               
                     (4)
                  
                  
                     Nakon savjetovanja sa Savjetodavnim vijećem za jugozapadne vode i Savjetodavnim vijećem za ribolov pelagijskih vrsta države članice na jugozapadnim vodama Komisiji su 30. travnja 2021. dostavile zajedničku preporuku, u kojoj su zatražile izmjenu plana za odbačeni ulov za određene vrste ribolova u jugozapadnim vodama.
                  
               
                     (5)
                  
                  
                     STECF (3) je te zajedničke preporuke pregledao u svibnju 2021. Komisija je 16. srpnja 2021. na sastanku na kojem je u svojstvu promatrača sudjelovao Europski parlament predstavila nacrte delegiranih akata stručnoj skupini sastavljenoj od predstavnika država članica.
                  
               
                     (6)
                  
                  
                     Delegiranom uredbom (EU) 2020/2015 utvrđeno je područje primjene izuzeća u sjeverozapadnim vodama (potpodručja Međunarodnog vijeća za istraživanje mora („ICES”) 5 (osim zone 5a i samo u vodama Unije u zoni 5b), 6 i 7). Tom istom uredbom utvrđeno je područje primjene izuzeća u jugozapadnim vodama (potpodručja ICES-a 8, 9 i 10 (vode oko Azora) i u zonama Odbora za ribarstvo istočnog dijela središnjeg Atlantika („CECAF”) 34.1.1, 34.1.2 i 34.2.0 (vode oko Madeire i Kanarskih otoka). Radi pravne jasnoće trebalo bi izričito navesti da se te mjere primjenjuju na vode Unije u tim područjima. Delegiranu uredbu (EU) 2020/2015 trebalo bi stoga na odgovarajući način izmijeniti.
                  
               
                     (7)
                  
                  
                     Države članice na sjeverozapadnim vodama zatražile su novo izuzeće na temelju stope preživljavanja za iverka zlatopjega ulovljenog potegačama (SSC) u zonama ICES-a 7b do 7k. Države članice na sjeverozapadnim vodama dostavile su nove znanstvene dokaze o visokoj stopi preživljavanja odbačenog ulova iverka zlatopjega u toj vrsti ribolova. Ti su dokazi dostavljeni STECF-u, koji je zaključio (4) da su podaci o stopama preživljavanja pouzdani i da pružaju pouzdane procjene preživljavanja za tu vrstu ribolova. Izuzeće bi stoga trebalo uključiti u Delegiranu uredbu (EU) 2020/2015.
                  
               
                     (8)
                  
                  
                     Člankom 10. stavkom 4. točkom (b) Delegirane uredbe (EU) 2020/2015 za malu ražu ulovljenu pridnenim povlačnim mrežama (koćama) na potpodručju ICES-a 8 odobreno je izuzeće na temelju visoke stope preživljavanja koje se primjenjuje do 31. prosinca 2021. Države članice na jugozapadnim vodama zatražile su produljenje tog izuzeća do 31. prosinca 2023. STECF je pregledao znanstvene dokaze koje su dostavile države članice na jugozapadnim vodama i zaključio da su stope preživljavanja u najnovijim studijama niske, ali da znatno variraju. Međutim, u 2021. se planiraju izraditi dodatne studije na temelju istraživanja vitalnosti na plovilu i praćenja u zatočeništvu. Izuzeće bi stoga trebalo produljiti do 2022. kako bi se omogućilo dovoljno vremena za dovršetak tih studija. Države članice dužne su STECF-u dostaviti rezultate tih studija najkasnije 1. svibnja 2022.
                  
               
                     (9)
                  
                  
                     Člankom 13. stavkom 1. točkom (f) Delegirane uredbe (EU) 2020/2015 odobreno je izuzeće de minimis za kljunke ulovljene plovilima koja se koriste pridnenim povlačnim mrežama (koćama) u zonama ICES-a 7b do 7c i 7f do 7k. Države članice na sjeverozapadnim vodama zatražile su da se navede da bi se izračun izuzeća trebao temeljiti na ulovima ostvarenima svim ribolovnim alatima. STECF je zaključio (5) da, iako taj zahtjev utječe na dopušteni potencijal de minimis količine odbačenog ulova, implicitna je količina odbačenog ulova na temelju izuzeća de minimis od 0,5 % mala, neovisno o tome odnosi li se ulov na sve alate ili samo na pridnene povlačne mreže (koće). Nadalje, izuzeće bi se trebalo primjenjivati samo na oznake ribolovnih alata relevantnih pridnenih povlačnih mreža (koća) navedenih u Prilogu XI. Provedbenoj uredbi (EU) br. 404/2011. Stoga bi izuzeće trebalo odobriti do 31. prosinca 2022. pod tim uvjetima. Države članice dužne su dostaviti podatke o ulovu koje je zatražio STECF najkasnije 1. svibnja 2022.
                  
               
                     (10)
                  
                  
                     Člankom 13. stavkom 1. točkom (a) Delegirane uredbe (EU) 2020/2015 odobreno je izuzeće de minimis za pišmolja ulovljenog plovilima koja se koriste pridnenim povlačnim mrežama (koćama) i potegačama, pelagijskim povlačnim mrežama i povlačnim mrežama s gredom u zonama ICES-a 7b do 7k. To je izuzeće odobreno samo do prosinca 2021. zbog općeg stanja očuvanosti pišmolja na potpodručjima ICES-a 7b do k. Države članice na sjeverozapadnim vodama zatražile su produljenje tog izuzeća. STECF je preispitao znanstvene dokaze koje su dostavile države članice na sjeverozapadnim vodama i zaključio (6) da su stope odbacivanja ulova relativno niske i da se selektivnost poboljšala korektivnim mjerama uvedenima u Keltskome moru (7). Međutim, pišmolj u Keltskome moru stok je koji je usko povezan s ulovom bakalara u Keltskome moru i koji se pomno prati. Izuzeće bi stoga trebalo produljiti do 31. prosinca 2022., a države članice dužne su najkasnije do 1. svibnja 2022. dostaviti podatke o ulovu koje je zatražio STECF.
                  
               
                     (11)
                  
                  
                     Člankom 14. stavkom 1. Delegirane uredbe (EU) 2020/2015 odobreno je izuzeće de minimis za pišmolja ulovljenog plovilima koja se koriste pelagijskim povlačnim mrežama (koćama), povlačnim mrežama (koćama) s gredom, pridnenim povlačnim mrežama (koćama) i potegačama na potpodručju ICES-a 8. Međutim, u popisu ribolovnih alata ispušteni su ribolovni alati koji se odnose na pelagijske povlačne mreže (koće) (OTM, PTM i TM). Države članice na jugozapadnim vodama zatražile su da Komisija ispravi taj propust. Stoga bi izuzeće trebalo izmijeniti.
                  
               
                     (12)
                  
                  
                     Delegiranu uredbu (EU) 2020/2015 trebalo bi stoga na odgovarajući način ispraviti i izmijeniti.
                  
               
                     (13)
                  
                  
                     Budući da mjere predviđene ovom Uredbom izravno utječu na planiranje ribolovne sezone plovila Unije i na povezane gospodarske aktivnosti, ova bi Uredba trebala stupiti na snagu neposredno nakon objave. Taj bi se akt trebao primjenjivati od 1. siječnja 2022.,
                  
               DONIJELA JE OVU UREDBU:
         
            Članak 1.
            Delegirana uredba (EU) 2020/2015 mijenja se kako slijedi:
            
                        (1)
                     
                     
                        Članak 1. zamjenjuje se sljedećim:
                        „U vodama Unije koje se nalaze u sjeverozapadnim vodama (potpodručja ICES-a 5, 6 i 7) i jugozapadnim vodama (potpodručja ICES-a 8, 9 i 10 (vode oko Azora) i zonama CECAF-a 34.1.1, 34.1.2 i 34.2.0 (vode oko Madeire i Kanarskih otoka)) obveza iskrcavanja predviđena člankom 15. stavkom 1. Uredbe (EU) br. 1380/2013 primjenjuje se na ribolov pridnenih i pelagijskih vrsta u skladu s ovom Uredbom za razdoblje od 2021. do 2023.”
                     
                  
                        (2)
                     
                     
                        U članku 6. stavku 1. dodaje se sljedeća točka (f):
                        
                                    „(f)
                                 
                                 
                                    iverka zlatopjega (Pleuronectes platessa) ulovljenog u zonama ICES-a 7b do 7k potegačama (SSC);”
                                 
                              
                  
                        (3)
                     
                     
                        U članku 10. stavku 4. točka (b) zamjenjuje se sljedećim:
                        
                                    „(b)
                                 
                                 
                                    ulovljenu pridnenim povlačnim mrežama (koćama) na potpodručju ICES-a 8 do 31. prosinca 2022. Države članice koje imaju izravan upravljački interes u najkraćem mogućem roku, a najkasnije do 1. svibnja 2022., dostavljaju dodatne znanstvene informacije u prilog tom izuzeću za malu ražu ulovljenu pridnenim povlačnim mrežama (koćama). STECF je dužan ocijeniti te znanstvene informacije do 31. srpnja 2022.”
                                 
                              
                  
                        (4)
                     
                     
                        U članku 13. stavku 1. točka (f) zamjenjuje se sljedećim:
                        
                                    „(f)
                                 
                                 
                                    za kljunke (Caproidae), do najviše 0,5 % ukupnih godišnjih ulova te vrste svim vrstama ribolovnih alata na tim područjima, ostvarenih plovilima koja se koriste pridnenim povlačnim mrežama (koćama) (OTT, OTB, TBS, TBN, TB, PTB) u zonama ICES-a 7b, 7c i 7f do 7k;”
                                 
                              
                  
                        (5)
                     
                     
                        U članku 13. stavak 2. zamjenjuje se sljedećim:
                        „Izuzeće de minimis utvrđeno u stavku 1. točki (a) primjenjuje se do 31. prosinca 2022. Države članice koje imaju izravan upravljački interes u najkraćem mogućem roku, a najkasnije do 1. svibnja 2022., dostavljaju dodatne znanstvene informacije o sastavu ulova. STECF je dužan ocijeniti dostavljene znanstvene informacije do 31. srpnja 2022.”
                     
                  
                        (6)
                     
                     
                        U članku 14. stavku 1. točka (m) zamjenjuje se sljedećim:
                        
                                    „(m)
                                 
                                 
                                    za pišmolja (Merlangius merlangus), do najviše 5 % ukupnih godišnjih ulova te vrste ostvarenih plovilima koja se koriste pelagijskim povlačnim mrežama (koćama), povlačnim mrežama (koćama) s gredom, pridnenim povlačnim mrežama (koćama) i potegačama (oznake alata: OTB, OTT, OTM, PTB, PTM, TBN, TBS, TBB, OT, PT, TX, TM, SSC, SPR, SDN, SX, SV) na potpodručju ICES-a 8;”
                                 
                              
                  
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. siječnja 2022. do 31. prosinca 2023.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. kolovoza 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 83, 25.3.2019., str. 1.
         
         
            (2)  Delegirana uredba Komisije (EU) 2020/2015 оd 21. kolovoza 2020. o utvrđivanju pojedinosti o provedbi obveze iskrcavanja u određenim vrstama ribolova u zapadnim vodama za razdoblje 2021.–2023. (SL L 415, 10.12.2020., str. 22.).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (6)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (7)  Uredba Vijeća (EU) 2021/92 od 28. siječnja 2021. o utvrđivanju ribolovnih mogućnosti za 2021. za određene riblje stokove i skupine ribljih stokova koje se primjenjuju u vodama Unije te, za ribarska plovila Unije, u određenim vodama izvan Unije (SL L 31, 29.1.2021., str. 31.).